**Notă informativă**

**la proiectul Hotărîrii de Guvern cu privire la aprobarea Regulamentului Fondului Ecologic Național**

Necesitatea elaborării prezentului proiect de Hotărîre de Guvern a fost impusă în contextul implementării Programului de activitate al Guvernului Republicii Moldova "Integrarea Europeană: Libertate, Democraţie, Bunăstare 2013-2014", pct. 499 din Planul de acțiuni al Guvernului pentru anul 2014, aprobat prin Hotărîrea Guvernului nr. 164 din 5 martie 2014, ce vizează îmbunătăţirea eficienţei economice şi creşterii transparenţei financiare în utilizarea resurselor Fondului Ecologic Naţional.

În acest sens, Ministerul Mediului, în colaborare cu Cancelaria de Stat, cu suportul Programului Națiunilor Unite pentru Dezvoltare, ODCE, a demarat procesul de creare a mecanismelor echilibrate și transparente întru gestionarea corectă a Fondului Ecologic Național, punînd accentul pe posibilitatea absorbirii fondurilor străine în domeniul protecției mediului.

Crearea și implementarea acestui instrument (Fondul ecologic național) autonom, transparent și imparțial de gestionare a Fondurilor ecologice naționale cît și investițiilor străine va asigura implementarea legislației comunitare în Republica Moldova, va spori încrederea donatorilor interesați de investiții în domeniul mediului.

Pe lîngă motivele esențiale enunțate mai sus, subliniem și următoarele argumente majore:

* Fondurile Ecologice și alocarea plăţilor de mediu (*earmarked environmental taxes*) au constituit un factor indispensabil în procesul de aliniere a statelor din Europa Centrală și de Est la legislația Uniunii Europene.
* Utilizarea Fondurilor Ecologice a fost susținută de Consiliul OCDE, precum și Ministerele de Mediu din statele europene, cu condiția ca bunele practici internaționale să fie implementate.

Astfel, din bunele practici de gestionare, s-a propus instituirea persoanei juridice autonome din punct de vedere financiar, cu autonomie decizională și mecanism echilibrat de luare a deciziilor, 2 mandate din 9 fiind asigurate expres reprezentanților instituțiilor neguvernamentale.

Selectarea Directorului Fondului este condiționată de procedura concursului, iar pentru a putea candida, este stabilită limita minimă de calificări.

Toate procedurile care ar oferi acces persoanelor juridice sau fizice eligibile la mijloacele financiare ale Fondului urmează a fi aprobate prin decizia Consiliul de administrare și introduse în Manualul Operațional al Fondului, în care sunt descrise instituirea procedurilor de guvernanță și luarea deciziilor; condiții pentru eligibilitatea proiectelor; termeni și condiții care guvernează granturile Fondului; ciclul operațiunilor și al activităților; explicarea fiecărei etape din ciclul operațional; procesarea și soluționarea reclamațiilor; raportare; prezentare publică și vizibilitate.

Proiectul actului normativ propus conține un capitol separat, denumit “Transparența și caracterul public al Fondului”, instituind norme clare privind publicarea rapoartelor anuale de activitate ale Fondului, întreţinerea paginii de internet operaţionale cu informaţii despre activitatea Fondului actualizate la zi.

În partea ce ține de cheltuielile publice în sectorul protecției mediului, este important de menționat că Cheltuielile bugetare au crescut semnificativ în ultimii ani.

Pentru comparație, cheltuielile bugetare pentru anul 2000 constituiau 21.3 mil lei. În anul 2012 alcătuiau deja 284.1 mil lei. Ponderea acestor cheltuieli în Produsul Intern Brut (PIB) şi în Bugetul Public Naţional (BPN) a crescut respectiv de la 0.13% şi 0.37% în anul 2000 la 0.32% şi 0.8% în 2012.

Cheltuielile totale (inclusiv provenite din mijloacele fondurilor ecologice şi proiectelor finanţate din surse externe) estimate pentru anii 2014, 2015 şi 2016 sunt respectiv de 429.4, 399.1 şi 404.01 mln.l lei. Valoarea proiectelor pentru anul 2014, ce urmează a fi finanţate din surse externe, constituie 33,89 mln. lei.

De menționat că instrumentul principal de asigurare a cheltuielilor în domeniul mediului este preconizat a fi Fondul ecologic naţional, în noua sa formă.

Veniturile acumulate de către Fond au crescut semnificativ în ultimii 9 ani, de la 16.24 mil lei în 2003 la 243.7 mil lei în 2012. Acest lucru s-a datorat atât creşterii economice şi eficientizării proceselor de colectare a plăţilor/taxelor cât şi extinderii bazei impozabile. În consecinţă, conform datelor anului 2012, circa 87,3% din veniturile Fondului sunt generate de plăţile pentru mărfurile care în procesul utilizării cauzează poluarea mediului (alcătuite în mare parte de plăţile pentru ambalaje din plastic şi „tetra-pack”), restul acumulându-se din plăţile pentru emisiile de poluanţi din sursele mobile (cca. 11,4%) şi din mijloacele transferate de la Fond (cca. 1,3%).

În ultimii 4 ani cheltuielile Fondului destinate protecţiei mediului au crescut mai mult decît de 3 ori, de la 40.55 mil lei în 2008 la 195,25 mil lei în 2012.

Totuși, este evident că cheltuielile curente publice în domeniul protecției mediului sunt inferioare nivelului necesar.

În noile state membre ale UE din Europa Centrală și de Est, sectorul mediului s-a dovedit a fi unul dintre cele mai costisitoare domenii în care se dorea alinierea la legislația UE. În 1997, în țările Europei Centrale și de Est a fost realizată o primă evaluare a costurilor de conformare pentru aproximarea la legislația UE de mediu.

Într-un final, toate noile state membre ale Uniunii Europene din Europa Centrală și de Est au utilizat preponderent Fondurile Ecologice pentru a gestiona programele privind cheltuielile publice pentru protecția mediului, cu scopul de a sprijini finanțarea implementării legislației comunitare de mediu.

Astfel, drept exemplu aducem următoarele subiecte relevante:

1. În Bulgaria, Fondul Național pentru Protecția Mediului a fost creat în 1993. În 2000, Fondul dispunea de un venit în sumă de 26 milioane de euro și cheltuieli în valoare de 28,4 milioane de euro. Principalele surse de venit: 87% din venituri veneau din alocarea plăţilor obligatorii la produse (*earmarked product taxes*), 5% din amenzile de neconformare alocate (*earmarked non-compliance fines*). 60% din cheltuieli au fost efectuate din granturi și 30% din credite fără dobândă.

În 1996, în Bulgaria a fost creat un al doilea Fond – Fondul Național TrustEco. Acest Fond obținea o bună parte a venitului din conversia datoriilor în investiții ecologice și acorda granturi beneficiarilor săi.

1. În Republica Cehă, Fondul Ecologic de Stat a fost creat în 1992 și în 2000 avea venituri în valoare de 98,4 milioane de euro, în timp ce cheltuielile atingeau suma de 78,7 milioane de euro. Principalele surse de venit: 50% din venituri erau obținute de pe urma plăţilor obligatorii pentru poluare/emisii alocate (*earmarked pollution/emission taxes*), iar 40% din rambursarea creditelor. 69% din cheltuieli au fost realizate din granturi și 26% din credite subvenționate.
2. În Estonia, Fondul Ecologic (din 2000: Centrul pentru Investiții Ecologice) a fost creat în 1990 și în 2000 avea venituri în valoare de 16,3 milioane de euro, în timp ce cheltuielile atingeau 10,0 milioane de euro. Principalele surse de venit: 42% din venituri erau obținute de pe urma alocării plăţilor obligatorii pentru poluare/emisii (*earmarked pollution/emission taxes*), 22% din alocarea plăţilor pentru resursele naturale (*earmarked resource taxes*), 23% din încasările din privatizări și 9% din alocarea plăţilor pentru tăierea copacilor (*earmarked tree cutting taxes*). 100% din cheltuieli au fost realizate din granturi.

Recent, au fost create Fonduri Ecologice în România, Serbia, Bosnia și Croația. Muntenegru și Albania se află în proces de pregătiri pentru înființarea Fondurilor Ecologice, pentru a sprijini finanțarea procesului de aderare la Uniunea Europeană și eventuala implementare a legislației comunitare de mediu. De exemplu în 2004, în Croația a fost creat Fondul pentru Protecția Mediului și Eficiență Energetică. În 2009 (adică, cu 4 ani înainte ca Croația să devină membru al UE), Fondul dispunea de venituri în valoare de 171,1 milioane de euro și avea cheltuieli în sumă de 160,4 milioane de euro. 93% din cheltuielile Fondului au fost realizate din alocarea plăţilor pentru poluare și plăţilor la produse (*earmarked product and pollution taxes*), adică, taxa pe CO2, taxa pe SO2, taxa pe NO2, taxa pentru deșeuri industriale periculoase, taxa pentru vehiculele cu motor, taxa pe ambalaje, taxa pentru pneuri uzate, taxa pentru mașini la mâna a doua, taxa pentru uleiuri reziduale, taxa pentru încărcătoarele uzate, taxa pentru substanțele care reduc stratul de ozon și taxa pentru deșeurile electrice și electronice.

Luînd în considerație necesitățile impuse de condițiile actuale, cît și oportunitățile oferite prin crearea noului Fond Ecologic Național, inițiativă susținută de Proiectul comun al PNUD/GEF - Reforma Fiscală de Mediu în Republica Moldova, implementat în cooperare cu ODCE, Ministerul Mediului prezintă pentru avizare prezentul Proiect de Hotărîre de Guvern.

Aprobarea proiectului în cauză,va genera:

1. Eliminarea lacunelor legate de structura guvernanței Fondului Ecologic Național și gestionarea ciclului de proiect, în baza bunelor practici internaționale și consultări cu principalele părți interesate;
2. Reforma zonelor de finanțare prioritare;
3. îmbunătățirea guvernanței și a structurilor decizionale; sporirea gradului de transparență și accesibilitate.

Prevederile Regulamentului sunt compatibile cu reglementările legislaţiei europene.

Implementarea prezentului act normativ  nu presupune cheltuieli adiționale celor existente.

Ministrul Mediului Valentina ȚAPIȘ